Príloha č. 2

Podrobnejší popis kompetencií jednotlivých úrovní verejnej správy v oblasti kultúry 

1. Kompetencie miestnej územnej samosprávy v oblasti kultúry

Upravuje ich zákon č. 369/1990 Zb. o obecnom zriadení v znení neskorších predpisov 
a ďalšie právne predpisy v oblasti kultúry. Kompetenciami obcí sú:
–	zriaďovanie obecných a školských knižníc, osvetových stredísk a osvetových zariadení, múzeí, galérií a divadiel,
–	obec utvára podmienky na kultúrnu a osvetovú činnosť (v rámci osvetovej činnosti záujmovú umeleckú, kultúrno-výchovnú a kultúrno-spoločenskú činnosť, vzdelávanie a voľno-časové aktivity),
–	obec obstaráva a schvaľuje: územno-plánovaciu dokumentáciu sídelných útvarov a zón; koncepciu rozvoja jednotlivých oblastí rozvoja života obce, najmä vo forme programu hospodárskeho a sociálneho rozvoja obce,
–	zabezpečuje výstavbu, údržbu a správu verejných priestranstiev, kultúrnych zariadení 
a kultúrnych pamiatok vo vlastníctve obce,
–	vytváranie podmienok na ochranu pamiatkového fondu a pamiatkových území na území obce,
–	vedenie obecnej kroniky,  
–	zostavovanie zoznamov pamätihodností obce.

2. Kompetencie regionálnej územnej samosprávy v oblasti kultúry

Upravuje ich zákon č. 302/2001 Z. z o samospráve vyšších územných celkov (zákon o samosprávnych krajoch) v znení neskorších predpisov, zákon č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov a ďalšie právne predpisy v oblasti kultúry. Kompetenciami vyšších územných celkov sú: 
–	zriaďovanie regionálnych knižníc, regionálnych osvetových stredísk vrátane zriaďovania hvezdární a planetárií, múzeí, galérií a divadiel,
–	vyšší územný celok vytvára podmienky na tvorbu, prezentáciu a rozvoj kultúrnych hodnôt a kultúrnych aktivít na území kraja,
–	podporuje ochranu pamiatkového fondu a kultúrneho dedičstva na území kraja.

3. Kompetencie štátnej správy a ústredných orgánov štátnej správy v oblasti kultúry
Upravuje ich zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Oblasťami v ktorých môže byť uplatnená konkrétna kompetencia ústredných orgánov štátnej správy v oblasti kultúry sú: štátny jazyk, ochrana pamiatkového fondu, kultúrneho dedičstva a knihovníctva, umenie, autorské právo a jemu príbuzné práva, osvetová činnosť a ľudová umelecká výroba, podpora kultúry národnostných menšín, podpora kultúry Slovákov žijúcich v zahraničí, prezentácia slovenskej kultúry v zahraničí, vzťahy s cirkvami a náboženskými spoločnosťami, médiá  a audiovízia.